lena n‑údaraítear tús a chur le caibidlíocht i ndáil le forálacha maidir le sreafaí trasteorann sonraí a chur leis an gComhaontú idir an tAontas Eorpach agus an tSeapáin le haghaidh Comhpháirtíocht Eacnamaíoch

MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Le cinneadh an 29 Samhain 2012, d’fhormheas an Chomhairle treoracha caibidlíochta don Choimisiún chun comhaontú saorthrádála a chaibidil leis an tSeapáin, agus ar a mbonn sin chaibidligh an Coimisiún an Comhaontú idir an tAontas Eorpach agus an tSeapáin le haghaidh Comhpháirtíocht Eacnamaíoch (an Comhaontú). Cuimsíonn Caibidil 8 den Chomhaontú forálacha cuimsitheacha maidir le trádáil na seirbhísí, léirscaoileadh na hinfheistíochta, agus an ríomhthráchtáil.

Tráth a tugadh an chaibidlíocht i gcrích, áfach, ní raibh seasamh inmheánach daingnithe go fóill ag an Aontas Eorpach i ndáil le forálacha cothrománacha maidir le sreafaí trasteorann sonraí ná maidir le cosaint na sonraí pearsanta i gcomhaontuithe trádála. Dá thoradh sin, níl rialacha substainteacha sa Chomhaontú maidir le sreafaí trasteorann sonraí idir an tAontas Eorpach agus an tSeapáin, ach tá clásal um athbhreithniú in Airteagal 8.81 den Chomhaontú, lena bhforáiltear mar a leanas: ‘déanfaidh na Páirtithe athmheasúnú laistigh de thrí bliana ó dháta theacht i bhfeidhm an Chomhaontaithe ar an ngá forálacha maidir le saorshreabhadh sonraí a chur leis an gComhaontú.’

An 31 Eanáir 2018, d’fhormheas an Coimisiún Eorpach forálacha cothrománacha maidir le sreafaí trasteorann sonraí agus maidir le cosaint na sonraí pearsanta i gcaibidlíochtaí trádála, agus foilsíodh iad i mí Iúil 2018. Rinneadh caibidlíocht rathúil maidir leis na forálacha sin i roinnt caibidlíochtaí déthaobhacha agus moladh iad i gcomhthéacs na caibidlíochta atá ar siúl faoi láthair san Eagraíocht Dhomhanda Trádála maidir leis an ríomhthráchtáil. Dá bhrí sin, tá an tAontas Eorpach in inmhe feasta forálacha Iúil 2018 maidir le sreafaí trasteorann sonraí a chur leis na rialacha maidir leis an ríomhthráchtáil atá sa Chomhaontú cheana.

Tar éis sraith pléití tosaigh ar an leibhéal teicniúil idir ionadaithe an Aontais Eorpaigh agus na Seapáine le linn 2021, scrúdaigh an Comhchoiste a bunaíodh le hAirteagal 22.1 den Chomhaontú, ag a chruinniú an 25 Márta 2022, an mbeadh sé le leas na comhpháirtíochta eacnamaíche idir an tAontas Eorpach agus an tSeapáin forálacha maidir le sreafaí trasteorann sonraí a chur leis an gComhaontú. Ar bhonn an scrúdaithe sin, thug ionadaithe an Aontais Eorpaigh agus na Seapáine, ag an 28ú cruinniú mullaigh idir an tAontas agus an tSeapáin, gealltanas machnamh a dhéanamh maidir leis an gcaibidlíocht is gá a sheoladh chun forálacha den chineál sin a chur leis an gComhaontú.

Caidreamh domhain dinimiciúil is ea an caidreamh eacnamaíoch idir an tAontas Eorpach agus an tSeapáin, agus, lena gcomhshocrú leordhóthanachta, tá an limistéar is mó ar domhan le haghaidh aistrithe sábháilte na sonraí pearsanta cruthaithe acu. Is í an tSeapáin an comhpháirtí straitéiseach is gaire dá bhfuil ag an Aontas Eorpach sa réigiún Ind‑Chiúin‑Aigéanach agus is í an dara comhpháirtí trádála is mó dá bhfuil ag an Aontas san Áise. Is iomchuí, dá bhrí sin, tús a chur den chéad uair le caibidlíocht trádála a bhaineann le haon saincheist amháin chun forálacha maidir le sreafaí trasteorann sonraí, cosaint na sonraí, agus an príobháideachas a chur leis an gComhaontú.

•Comhsheasmhacht le forálacha beartais atá sa réimse beartais cheana

Trí rialacha a lorg lena dtabharfaí aghaidh ar bhaic gan údar le sreafaí sonraí ach neamhspleáchas rialála an Aontais Eorpaigh a chaomhnú, go háirithe i réimsí chosaint na sonraí agus an phríobháideachais, cuireann an togra leis na cuspóirí a leagtar síos i dTeachtaireacht an 18 Feabhra 2021 ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún.

•Comhsheasmhacht le beartais eile de chuid an Aontais

Trí chaibidlíocht a dhéanamh faoi rialacha maidir le sreafaí trasteorann sonraí leis an tSeapáin i gcomhréir leis an togra comhdhlúite le haghaidh forálacha maidir le sreafaí trasteorann sonraí agus cosaint na sonraí pearsanta agus an phríobháideachais sna comhaontuithe trádála, saothraíonn an togra straitéis an Choimisiúin a leagtar síos san Athbhreithniú ar an mBeartas Trádála, sa Straitéis Eorpach maidir le Sonraí, agus sa Teachtaireacht Chomhpháirteach ón gCoimisiúin faoi straitéis an Aontais Eorpaigh maidir le comhar sa réigiún Ind‑Chiúin‑Aigéanach. San Athbhreithniú ar an mBeartas Trádála, thug an Coimisiún gealltanas go ‘leanfaidh sé d’aghaidh a thabhairt ar bhaic gan údar le sreafaí sonraí ach caomhnóidh sé a neamhspleáchas rialála i réimsí chosaint na sonraí agus an phríobháideachais’. Luaitear sa Straitéis Eorpach maidir le Sonraí: ‘Leanfaidh an tAontas d’aghaidh a thabhairt ar na baic gan údar seo le sreafaí sonraí le linn pléití déthaobhacha agus i bhfóraim idirnáisiúnta, lena n‑áirítear an Eagraíocht Dhomhanda Trádála, ach cosnóidh sé na rialacha Eorpacha maidir le próiseáil sonraí agus cuirfidh sé chun cinn iad, i gcomhréir iomlán le reachtaíocht an Aontais’. Is amhlaidh a shainaithnítear na sreafaí sonraí freisin mar ghné thábhachtach den Teachtaireacht Chomhpháirteach ón gCoimisiún maidir le Straitéis an Aontais Eorpaigh don Chomhar sa réigiún Ind‑Chiúin‑Aigéanach.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Cuirfear in iúl gurb é Airteagal 207(4), an chéad fhomhír, i gcomhar le hAirteagal 218(3) agus (4) den Chonradh ar Fheidhmiú an Aontais Eorpaigh (CFAE) bunús dlí an togra seo.

•Coimhdeacht (i gcás inniúlacht neamheisiach)

I gcomhréir le hAirteagal 5(3) den Chonradh ar an Aontas Eorpach (CAE), níl feidhm ag prionsabal na coimhdeachta maidir le réimsí ina bhfuil inniúlacht eisiach ag an Aontas.

•Comhréireacht